**ELŐTERJESZTÉS**

**Körmend Város Önkormányzata Képviselő-testületének 2015. október 29- i ülésére**

**Tárgy:** Helyi személyszállítási közszolgáltatás ellátására közbeszerzési eljárás megindítása

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 18. pontja alapján: A helyi közügyek, valamint a helyben biztosítható közfeladatok körében ellátandó helyi önkormányzati feladatok kiterjednek a *helyi közösségi közlekedés* biztosítására is.

Körmend Város Önkormányzata a helyi személyszállítást biztosító közszolgáltató kiválasztása érdekében közbeszerzési eljárás megindítását szeretné kezdeményezni, tekintettel arra, hogy a Vasi Volán Zrt-vel kötött és jelenleg hatályos közszolgáltatási szerződés 2015. december 31-ig hatályos. A hatályos törvények esetében a szolgáltatót közbeszerzés útján kell kiválasztani, mivel nem szolgáltatási koncesszióról van szó. A tevékenység ellátása évek óta veszteséges, így egy veszteséges feladatellátást kell a jogalkotó akaratának megfelelően megversenyeztetni.

A közbeszerzési törvény meghatározza az ajánlattételi felhívás kötelező tartalmi elemeit, ennek alapján került előkészítésre az előterjesztés mellékletét képező ajánlattételi felhívás. Nemzeti rezsimbe tartozó nyílt eljárás meghirdetését javasoljuk a Testületnek.

Kérem a Tisztelt Képviselő-testületet, hogy az előterjesztésben foglaltakat tárgyalja meg, és a határozati javaslatban foglaltakkal egyetérteni szíveskedjék.

**HATÁROZATI JAVASLAT**

1. Körmend Város Önkormányzatának Képviselő-testülete (a továbbiakban Képviselő-testület) úgy dönt, hogy a helyi személyszállítási közszolgáltatást biztosító szolgáltató kiválasztására a közbeszerzésekről szóló 2011 évi CVIII. törvény szerinti közbeszerzési eljárást folytat le. A Képviselő-testület elfogadja az eljárást megindító ajánlattételi felhívást az előterjesztés melléklete szerint, és felkéri a jegyzőt, hogy a felhívásnak a Közbeszerzési Értesítőben való közzététele iránt intézkedjék.

Felelős: jegyző

Határidő: 2015. november 01. – a hirdetmény Közbeszerzési Hatósághoz (Szerkesztőbizottsághoz) való felterjesztésére

1. A Képviselő-testület felkéri a Pénzügyi és Közbeszerzési Bizottságot, hogy a közbeszerzési eljárást döntéshozatalra készítse elő, a döntéshozatalig a szükséges előkészítő munkálatokat (ajánlatok bontása, esetleges hiánypótlásra felhívás, ajánlatok érvényességének vizsgálata, előzetes értékelése) végezze el, majd az eljárás eredményére vonatkozó írásos javaslatot döntéshozatalra a Képviselő-testület elé terjessze be.

Felelős: Faragó Gábor, a Pénzügyi és Közbeszerzési Bizottság elnöke

Határidő: pályázattételi határidő lejártát követő Képviselő-testületi rendes ülés

Körmend, 2015. október 13.

Bebes István  
 polgármester